Resolusjon for en mer forutsigbar studiehverdag

En forutsigbar studiehverdag er viktig for alle studenter. Det er i mange tilfeller vanskelig å planlegge tiden i et semester i god tid før det starter, da timeplanen er avgjørende. Vanligvis kommer den like før semesterstart. Det samme gjelder eksamensplanene, som ofte ikke kommer før eksamenstiden nærmer seg. Denne spontaniteten gjør det vanskelig å planlegge blant annet jobbvakter i deltidsjobben, og hvilke valgfag som kan tas uten kollisjon i timeplanen (der ingen fag har time samtidig). Dessuten garanterer en kollisjonsfri timeplan ikke en kollisjonsfri eksamenstid: to eksamener kan foregå på samme dag, som kan føre til at en av eksamenene ikke kan tas.

Danmarks Tekniske Universitet i København bruker en annen, mer forutsigbar modell. Studiedagen er delt inn i to blokker, en fra 8-12 og en annen fra 13-17, lunsjpausen ligger imellom. Det er alltid en formiddagsblokk og en ettermiddagsblokk som henger sammen, for eksempel mandag formiddag og torsdag ettermiddag. Et tipoengsfag som Mattematikk 1 kunne ligge i disse to blokkene. Alt av forelesninger og øvingsopplegg (og i andre fag også labarbeid) vil da foregå mellom 8 og 12 på mandag formiddag og mellom 13 og 17 på torsdag ettermiddag. Fempoengsfag bruker typisk kun én slik blokk (kun torsdag ettermiddag).

Det er kjent lenge på forhånd i hvilke blokker et fag ligger. Dette gjør det lett for studenter å planlegge vaktene i deltidsjobben, flere måneder før semesterstart. Det blir også lettere å ta valgfag utenom det vanlige pensum. Hvis valgfaget ligger i en blokk som ikke de obligatoriske fagene bruker, så kan det tas uten fare for kollisjoner i timeplanen.

Eksamenstiden blir også mer forutsigbar. Alle fagene som ligger i samme blokk har eksamen den samme dagen. Eksamensdatoene er kjent allerede når fagene velges, og kolliderende eksamener kan ikke forekomme hvis ikke det var kollisjoner i timeplanen.

Vi tror at forutsigbarhet og muligheten til å planlegge sin egen hverdag bidrar til bedre psykisk helse og å senke stressnivået før og i eksamensperioden. I tillegg vil det bli mulig å planlegge mer tid til å bli kjent, være sosial og engasjere seg ved siden av studiene.

Dette viser at organiseringen av timeplaner og eksamener ikke fungerer optimalt ved Universitet i Stavanger. Samtidig har vi kommet med forslag vi tror kan vise veien til bedre løsninger. Vi håper med denne resolusjonen at Universitet i Stavanger setter et søkelys på situasjonen, og arbeider med å skape mer forutsigbarhet for studenter ved UiS.

**Forslag til vedtak:**

1. StOr skal jobbe for mer forutsigbarhet for studenter gjennom å finne løsninger for å bedre organisering av timeplaner og eksamensplaner.
2. StOr skal legge frem resolusjonen for utdanningsutvalget eller på andre måter jobbe for en bedre organisering i samarbeid med Universitet i Stavanger.
3. StOr skal jobbe for at det innføres faste frister for publiseringen av semesterets timeplaner. Eksamensplanen burde publisere samtidige med timeplanen.